Surse: Biroul Electoral face plângeri penale împotriva lui Viorel Cataramă, Miron Cozma, Alexandru Cumpănașu, Cătălin Ivan

Biroul Electoral Central va face plângere penală împotriva candidaților la care există dubii legate de autenticitatea semnăturilor pe care le-au depus. Este vorba de Viorel Cataramă, Miron Cozma, Alexandru Cumpănașu, Cătălin Ivan și alți doi sau trei candidați, au declarat pentru G4Media.ro surse din instituție.

Potrivit surselor citate, membrii BEC au primit marți decizia Curții Constituționale prin care s-a dat undă verde candidaturii lui Viorel Cataramă la Președinție, deși Biroul Electoral i-a respins-o inițial din cauza suspiciunilor legate de autenticitatea semnăturilor (detalii aici). CCR a stabilit că BEC nu are competență să se pronunțe asupra acestui aspect, însă există instituții specializate ale statului care pot face acest lucru.

Prin urmare, membrii Biroului Electoral au decis, în ședința de marți, să depună plângeri penale împotriva candidaților care au depus semnături ce ridică semne de întrebare, au precizat sursele citate.

Sursele citate au declarat pentru G4Media.ro că este vorba despre 6-7 candidați, între care Viorel Cataramă, Miron Cozma, Alexandru Cumpănașu, Cătălin Ivan.

Candidatura lui Miron Cozma a fost respinsă de BEC, iar acesta nu a contestat decizia.

În schimb, nu există suspiciuni asupra semnăturilor depuse de Klaus Iohannis, Dan Barna, Viorica Dăncilă, Theodor Paleologu sau Mircea Diaconu, au spus aceleași surse.

Acțiunea penală nu va opri candidatura nimănui, fiecare dintre cei vizați urmând să decidă dacă merge mai departe în competiția electorală sau se retrage.